Mark Rutte, premierul Olandei a declarat, joi, 21 martie, la Bruxelles, despre contracandidatul său la şefia NATO, Klaus Iohannis, că acesta este un om minunat, este preşedintele României de 10 ani şi a lucrat bine aproape mereu cu acesta.
Este un lider credibil pentru ţara lui, a adăugat Rutte, care nu a vrut să comenteze ce şanse ar avea şeful statului român să devină secretar general al NATO.
"Cu siguranţă nu o să fac asta, pentru că este un om minunat. Este preşedinte al României de 10 ani şi am lucrat bine aproape mereu. Este un lider credibil pentru ţara lui. Cât despre NATO, aşa cum ştiţi, nu zic nimic", a declarat Mark Rutte, întrebat cât de departe stă de Klaus Iohannis şi cât de comod va fi la reuniunea Consiliul European, în contextul în care preşedintele Iohannis s-ar crede un şef al NATO mai bun decât el şi dacă a încercat să îi facă semne pe sub masă preşedintelui Iohannis sau e prea departe.
Chestionat dacă preşedintele Klaus Iohannis este un lider credibil şi pentru NATO, premierul olandez a răspuns: "Nu o să spun nimic despre NATO, nimic".
"În afară de ce i-am zis unui coleg de-al vostru în octombrie anul trecut", a completat Rutte.
Preşedintele Klaus Iohannis a declarat, joi, 21 martie, la Bruxelles, că are o abordare uşor diferită în ceea ce priveşte viitorul Alianţei Nord-Atlantice faţă de cea a contracandidatului său la funcţia de secretar general al NATO Mark Rutte.
Iohannis mai spune că deosebirea dintre el și Mark Rutte ține și de geografie, istorie și de unele teme unde abordările lor sunt diferite în ceea ce privește viitorul NATO.
"Fiind o competiţie atipică, nu cred că este rolul meu să spun despre celălalt competitor cum va face şi ce va face, dar cred că ne deosebeşte geografia, istoria şi, cu siguranţă, sunt unele teme unde abordările noastre, ambele sunt foarte constructive, dar uşor diferite în ce priveşte viitorul NATO", a declarat Klaus Iohannis, întrebat ce îl diferenţiază faţă de Mark Rutte, în candidatura sa pentru şefia NATO şi de ce l-ar vota pe el în defavoarea lui Rutte, joi la Bruxelles, înaintea Consiliului European.